Goudprys en rand bly onder druk, olie floreer | Netwerk24
Goudprys en rand bly onder druk, olie floreer
Deur Elvira Wood 17 Mei 2018 06:51
Die goudprys het ’n erge knou weg weens die sterk dollar.
As dit nie die rand is wat deurloop onder die dollar se manewales nie, dan is dit die goudprys.
Die goudprys het Woensdag tot die laagste vlak van $1 286 per fynons in vyf maande geval – alles te wyte aan die sterker dollar.
Die dollar het ook geldeenhede soos die rand onder druk gehou.
Die rand het Donderdagoggend vroeg teen R12,42 teenoor die dollar verhandel, dieselfde vlak waarop dit Woensdag begin verhandel het.
Die goudprys het ook onder die $1 300 per fynons-vlak teen $1 292 per fynons gebly.
Reuters berig hoewel die stewige dollar die goudprys onder druk plaas, kan geopolitieke onsekerheid beleggers weer na goud teruglok.
“Die toutrekkery tussen risiko-aptyt en ’n sterker dollar sal ’n groot invloed hê oor wat met die goudprys gaan gebeur,” sê Barnabas Gan, ’n ontleder by OCBC bank in Beijing, China.
“Ons het al klaar gesien sommige beleggers kyk weer na goud as ’n veilige hawe ondanks die sterker dollar. Dit is omdat daar kommer is dat die gesprekke tussen Noord-Korea en die VSA dalk nie gaan gebeur nie,” sê hy.
Een hulpbron wat hom nie aan dié ontwikkelinge steur nie, is die olieprys wat al hoe nader aan die $80 per vat-vlak styg.
Dit verhandel vroeg Woensdagoggend teen $79,35.
Dié styging, tesame met ’n swakker rand, voorspel groot stygings in die petrolprys vir Suid-Afrikaners.
Die rand het Woensdagoggend teen R16,84 teenoor die Britse pond en R14,69 teenoor die euro verhandel.
Met die hulpbronne staan sake vroeg Woensdagoggend só:
Goudprys: $1 292 per fynons
Platinumprys: $892 per fynons
Olie: $79,36 per vat
Bitcoin: $8 370,99
Meer oor: Rand | Olie | Dollar | Goud
Sluit van N-Korea-kerntoetsentrum laat baie vrae
Beraad tussen Trump en Noord-Korea in gedrang